寄題齋館
作者：胡宿
朝代：宋

paragraphs: 東南有仙人，玉案經近侍。
爲愛飛來峰，翻然下平地。
白雲相與栖，絳雪居嘗餌。
日作冷泉游，時尋徑山醉。
徑山有五峰，參差標紫翠。
西山玉芝巖，縹緲多雲氣。
巖間名勝僧，除館待公至。
施樹得楩楠，開軒對松桂。
啼鳥傍簷楹，鳴泉落階砌。
蘚徑闊三條，籃輿時一詣。
汲井試茶腴，援琴和松吹。
榮啟老來歌，華胥午間睡。
追隨支許遊，嘯詠羲皇治。
武林賢主人，官儀斗樞貴。
同是老成人，俱懷方外志。
流水與斷墁，神交復心契。
數幅伻山圖，三伏挂廳事。
長謠紫芝曲，遠寄青霞意。
他年羾赤霄，定挹浮丘袂。